Bláhová, Renáta, predsedníčka Úradu pre dohľad nad zdravotnou starostlivosťou (2022-11-30):
Máme zapnuté mikrofóny? Dobre. (Povedané so smiechom.) Takže pekný deň prajem, vážený pán predseda, vážené poslankyne, vážení poslanci. Nie je vás tu veľa, napriek tomu, že si myslím, že aj rozpočet Úradu pre dohľad nad zdravotnou starostlivosťou na roky ´23 až ´25 je dôležitá záležitosť. Predkladáme ho v súlade so zákonom č. 581/2004 o zdravotných poisťovniach a dohľade nad zdravotnou starostlivosťou. Tento návrh rozpočtu prešiel všetkými kolečkami, ktoré bolo treba. Bol schválený aj správnou radou úradu zo dňa 13. októbra 2022. Dôležité je podotknúť, ja som na úrad nastúpila minulý rok, že úrad dohliada nad kľúčovými súčasťami systému zdravotníctva s cieľom udržiavať finančnú stabilitu, výkonnosť a solidárnosť systému, do ktorého sa púšťa za tento rok 6 mld. eur zdravotných odvodov, a budúci rok to bude ešte viac, a púšťame to do hrdzavého a deravého potrubia, ktorého stav je nielen, je alarmujúci, a preto treba tento rozpočet schváliť. Úrad, keďže dohliada nad všetkými týmito dôležitými súčasťami systému zdravotníctva a plní si úlohu strážneho psa, môže niekedy vrčať, občas štekať a veľmi málokedy hrýzť? Máme to všetko spísané v tejto správe o stave verejného zdravotného poistenia. Chcela by som ale podotknúť, že okrem toho, že táto hlavná funkcia, na čo bol úrad zriadený, teda na dohliadanie nad verejným zdravotným poistením, má ešte ďalšie dva piliere. A to je dohľad nad poskytovaním zdravotnej starostlivosti a pilier súdneho lekárstva a patologickej anatómie. Dôležitou úlohou minulého roka, vzhľadom na to, že keď som nastúpila na úrad nemal rok a pol predsedu, čiže tých 6 mld. eur v potrubí bolo bez dohľadu, bolo zastabilizovať základné činnosti. To sa nad očakávania dobre podarilo. Všetko nájdete zhrnuté v tej správe. Čiže ja, ja budem len veľmi stručná, čo sa týka výdavkov úradu. Tie tri piliere napriek tomu, že tá dôležitosť v nich sa môže zdať odlišná, tak zhruba 60 % ide na súdne lekárstvo a patologickú anatómiu, 26 % na dohľad nad poskytovaním zdravotnej starostlivosti a iba 12 % na dohľad nad verejným zdravotným poistením. V rámci toho rozpočtu na tie ďalšie roky, ktoré predkladám podrobne v správe, sa budeme pravdaže snažiť ten najviac poddimenzovaný pilier dobudovať. Avšak tá stratégia pravdaže nie je len dobudovať ho personálne, ale vyžaduje to aj komplexnú inováciu informačného systému v súlade so stratégiou národnej koncepcie informatizácie verejnej správy. Zo zdrojov úradu je popri zabezpečení štandardných činností nutné pokryť výdavky potrebné na realizáciu úloh, ako aj výdavky na modernizáciu a obnovu materiálno-technického zabezpečenia týchto súdnolekárskych a patologických pracovísk úradu, pretože sa nebudeme môcť spoliehať na plán obnovy. Takže tie finančné výzvy sú náročné. Takisto sa budeme musieť vysporiadať s tým, o čom tu dneska budete hlasovať, a to je s nárastom platov ple lekálov, pre, pre lekárov, lebo práve tieto pracoviská SLaPA zamestnávajú veľa lekárov, ktoré navrhovanou novelou zákona konkrétne riešené nie sú. Nesťažujeme sa, budeme sa snažiť napriek všetkému si tie všetky úlohy splniť. Predkladám, ten rozpočet, máte v tej, v tej skrátenej správe tabuľku zjednodušenú, kde tie príjmy na ten ďalší rok ide o príjmy najmä z, zo zdravotných poisťovní. Sú v objeme 25,8 miliónov. Ostatné príjmy zhruba 800-tisíc. Výdavky cez 26 miliónov, čiže ten rozpočet na budúci rok, ale aj tie ďalšie, plánujeme s miernym prebytkom za predpokladu, pravdaže, že nebude rozpočtové provizórium. Takže takto veľmi stručne, pravdaže veľmi rada odpoviem na akékoľvek otázky.